floriandebaene/DutchDraCor4ML huggingface dataset:
quam eerst bij mijn en bracht mijn metter ganck
bij die heijlijge scriftuer / daermen doer stijcht
tot ijet wat meerders / oick eer ijet Lanck
schrijftuerlijcke sin
Letterlicke kennis heeft Teerste geclanck
waer duer Die mensch / compt altemet tot meerder
maer sijn vermoogen soot blijct / es swack en cranck
nochtans ijet nootelick om te coomen veerder
ick noemt Deerste trap. Die meenich ongeleerder
onverstandich op climpt / sonder eens te mercken
dat hij Daer door hoort te raeken tot breeder
en doet hij sulcxs niet / soo est geen versterken
want Letterlijcke kennis can bij veelen niet wercken
dan opgeblaesentheijt daer hij toe is geinclineert
soomen siet bij veelen / hoe sij roemen en snerken
die maer Letterlicke kennis en hebben geleert
gelijck off Talder beste waer gecoureert
maer verstaen haer selfs noch die Letter oick niet
maer die nu eenvoudich sijn / tot cleijnicheijt gekeert
en doen met simpel verstant / Dat die Letter gebiet
en hem daer onder voecht / tot dat hij beter siet
dien isse niet quaet / maer dient hem ten goeden
Soo sach ick se noch in sonder verder onthiet
anders en const ickker niet off vermoeden
maer uuijt die scriftuer sprongen ander vloeden
die die mensch bet / behoeden voor sviants tempeest
Dat beken ick met waerheijt / sonder eenich verwoeden
want die scriftuer is gesprooten / door den heijligen geest
en van godtsalige mannen alsoomen Leest
gehandelt getuijcht en oick gedreeven
om goodts heijlijge wille Die oijt heeft geweest
die mensch te behouden / daerom isse geschreven
niet datse in haer selven is het Leven
noch tvolcoomen goet / off Doprechte salicheijt
neen sij getuijchter maer op ver en beneven
en wijst die mensch aen die groote Liberaelicheijt
die godt hem betoont sonder weerpaelicheijt
hier toe esse Dienstich / en voor oogen gestelt
O scrijftuerlijcke sin Door u Loijaelicheijt
verheucht mijn gemoet / om dat ghij vertelt
sulcken weesen van die scrift / mijn hart dat smelt
want ick sulcxs mijn Daghen noijt quam bespooren
Hoort eenvoudich verstant dier anders mee helt
misbruicktse grootelick tegens tbehooren
tes waer den heer heeftse hooch verkooren
om sijn godtlijcke wil / Daer in te bescriven
maer niet als het weesen salmense orbooren
off sij sal als een boeck beslooten bliven
met seven segelen / sonder eenich gerijven
verwart als een doolhoff / vol duijstere paden
want godt compt die eer / toe / daer moetmen toe driven
die scrift wert onder hem / als van veel minder graeden
Hoe Dickmaels heb ick mijn in alsulcke daden
ontgaen als een blinde sonder eenich gesicht
ick waende dat die scrift als vol genaeden
mijn tvolcoomen toe brocht Doer haer gesticht
Van dat selfde doet den heer een schoon bericht
tot die pharijseen / Die haer seer beroemden
op die uuijterlijcke Letter / daer sij even dicht
tleven in waende te hebben / soo sij dat noemden
maer neen sprack chrijstus / om dat sijt soo bloemden
sij getuijcht op mijn / Dat is al haer wercken
en ghij vliet van mijn / als Die verdoemde
op dat ghij tleven in u vroom ende sterck
niet en sout hebben / neempt hier toch op merck
hoe dickmaels Dat die mensch hem selfs ontgaet
int verkiesen van die scrijft / die hij als een clerck
seer wel wil verstaen // nochtans tleven versmaet
datter duer betuijcht wert / en dat hem hier toe raet
es meest Letterlijcke kennis / sonder verstant
daer hem elck voor moet wachten / off meerder quaet
sal hem opcoomen / wel waerdich ter hant
Hoort scriftuerlijcke sin in dat selfde verbant
heb ick oick gesteeken / menijgen Jaren
maer die heijlijge scriftuer doen ick die vant
ghinck mijn die meening wat bet openbaeren
doen hij mijn van als hadt gaen verclaeren
brocht hij mijn bij die ceremonijen schoon
om daer bet te geraeken uuijt het beswaeren
certeijn sij sijn goet / twas een vroom persoon
schriftuerlijcke Sin
Die ceremonijen mijn vrient / verstondij die toon
sijn door goodts genaede om die mensch geordineert
en die mensch niet om haer / maer sijn alleen geboon
op dat hij doer haer sow werden bekeert
tot het geen daerse toe wijsen Dit incorporeert
om tuterlick alleen sijnse niet opgecoomen
diese verder niet en kent / esser weijnich in geleert
tbeduijtsel moet voor teijken hier sijn genoomen
Sonder dat nae ick hoor est maer Idel droomen
datmen nu dagelicxs useert / onder die Luijden
die wonder daer aff spreeken sonder scroome
en weeten selfs niet watse beduijden
Dat onverstant is van gister noch van huijden
maer heeft al geweest / in tijen voor Leen
deen achtse te hooch / Dander wilse vermijden
en in beijs wert gemist / buijten alle reen
want soo Langse in den mensch / verstaet wat ick meen
niet hebben aengeweesen / die niewe creatuer
hoe dat die meerder en beter is / dan gedoopt off besneen
soo sijnse noch nut / naet getuijch der scriftuer
om den mensch in sijn kinsheijt / voor quaer erreur
als mombers / te bescermen / tot dat die morgensterre
in sijn hart opgegaen is / suver ende puer
want soo Lang dat niet en is siet hij noch van verre
in een doncker hoeck Daer meenijge werre
uuijt can ontspringen / waer door menich hiet
tgedeelde / het volcoomen / sonder eenijge erre
en roemender hooch op / soomen dagelicxs siet
O wonderlijcke reden wat wert mijn hier bediet
Doer scriftuerlicke sin wel hooch vermaert
nu bevin ick met waerheijt Datter gans niet
uuijt die scrijft can verstaen sijn buijten u aert
tboeck blijft geslooten / als ghijt niet openbaert
dus bidt ick u ootmoedich / o scriftuerlijcke sin
dat ghij mijn die cermonijen wat bet verclaert
uuijt wat oorsaeck datse eerst sijn gecoomen in
Tes eens geseijt en verclaert maer niet te min
om u wel te voldoen / in alle saeken
sij sijn opgestelt vant eerste begin
tot op die tijt der beteringe conde ghijt smaeken
om een godtsaelige hoop / daer wij godt doer genaeken
die mensch toe te brengen bij sonder Lingen
sij hebben die scaduw van vroome saecken
maer geensins het weesen / van sulcke Dingen
dus Eenvoudich verstant / om u niet te verspringen
door rukeloosheijt in eenijge manieren
heb ick u die gront dus gaen bij bringen
nae schriftuerlijcke sin / sonder eenich versieren
Sal ick nu haest becoomen dat mijn heel sal versieren
ick meen tbeste goet / Dat recht can versaen
soo wil ick u volgen / en in als obedieren
oick in alle quartieren / daer ghij muecht gaen
Hoort eenvoudich verstant / wilt mijn wel verstaen
sonder hoop en gelooff is dat niet te bejaegen
daer moet ghij wel starck mee aen sijn gedaen
suldij anders vercrijghen / daer ghij nae gaet vraegen
want sonder gelooff machmen godt niet behaegen
noch sulcke gaven ontfanghen als ghij nu soect
tmoet sterck sijn gelooft / dattet godt mach toe draegen
en dan suldij Doer die hoop werden vercloect
dees twee sullen u dan soomen ons boect
in mijn bijweesen vrijmoedich gaen Leijen
tot het alderbest daer thert seer nae roect
maer nae die twee moeten wij noch wat beijen
dien ick hoop dat haest hier sullen verspreijen
en u dan bevrijen van al u gequel
dus hebt paciencij / soo wij vlus seijen
godt sal uwerts niet versuijmen / betrout hem toch wel
Dat wil ick oick doen sonder eenich uuijtstel
ghij moveert mijn hart / dat nu heel is bedaecht
och wat meenijge passage / wat vreemder rel
moet die mensch doer / eer hijt beste bejaecht
Siet op eenvoudich verstant weest niet versaecht
mijn dunct het gelooff en hoop hier tsaemen coomen
nu sal uwen reijs daer ghij het ent garen off saecht
haest sijn voldaen / Dus en wilt nu niet scroomen
mijn dunct sij hebben / wat voor haer genoomen
om te seggen / Laet hooren wat sij sullen ontfouwen
miskien off haer reeden u niet sal berowen
hoop / en Ghelooff twee vrowen eerlick gecleet comen tsamen uuijt
Tgelooff seijt
Hij Die eewich Leeft in die hemelsche Landowen
wil u doen beschouwen / twaerachtige Licht
Op dat ghij in duechden en eeren u Leven muecht bouwen
Tgelooff
Hij Die Eewich Leeft
Die Hoop
Wil die ooghen der blinden die nu werden gehowen
in duijster benouwen / verleenen tgesicht
Hij Die eewich Leeft
wil u doen beschowen
op dat ghij muecht wanderen vroom en opricht
sulcken gedicht // wenschen wij u te saemen
Daer dancken wij u off nae rechts betaemen
en sijn seer verblijt / Dat wij u voor oogen
beij mogen aenschowen / wij hebben bij naemen
terstont van u gesprooken / nae ons vermooghen
Ick eenvoudich verstant met herten geboogen
sij hier gecoomen bij scriftuerlijcke sin
die mijn heeft gelooft sonder eenich Logen
te wijsen en te helpen / tot mijn gewin
bij Talderbeste goet / daer ick blijt om bin
want mijn daer nae verlangt heeft menijgen stonden
Ghij sijt geluckkich / verblijt u daer in
dat ghij sulcken persoon / voor u hebt gevonden
daer dolender soo veel als Dongesonden
eerse hem coonen crijghen / want Letterlijcke kennis
houter seer veel verblint / met oogen verbonden
datse niet coonen sien / haer eijgen scennis
En die heijlijge scrift diese hebben tot een wennis
es oick voor haer geslooten / tot dat hijse opdoet
en oick die ceremonijen / al neemense ennis
werden seer misbruict / als hijt niet behoet
dus eenvoudich verstant / weest wel gemoet
ghij hebt die rechte voet / soect anders geen tochte
Hij quam tot mijn halff sijnde onvroet
om te vinden het geen / daer hij nae sochte
ick troosten hem minnelick soo ick best mochte
en ginck hem doe van u beijen verhaelen
wildij vercrijghen seijt ick Daert hart Lang op dochte
hoop / en gelooff / moetent u helpen vertaelen
Daer riede ghij hem wel / als die principaelen
want sonder ons beijden macht niet gescien
suldij vercrijgen u mening / sonder ijet te dwaelen
hoop en gelooff moeten u bijstant bien
want uuijt u selfs / vermuechdijt niet alleen
dus wilt voor u sien / eert spel heel versot
Wat is Dan tgelooff
Tgelooff is een aenhang metter herten aen godt
een vast betrowen van tgeen datmen niet en siet
een dalder beste gave en theijlichst Lot
daer godt door bekent wert / en doer anders / niet
door tgelooff heeft abel // een ander onthiet
van sijn offerant / gecreegen / dan caim vanden sijnen
enoch is oick Door tgelooff nae goodts gebiet
wech genoomen voor die Doot Lange termijnen
door tgelooff heeft noach hem oick gaen pijnen
om den arck te bowen nae des heeren vermaen
abraham die vroom was / alsoot mocht scijnen
es Door tgelooff / uuijt caldeen / in haram gegaen
door tgelooff heeft sara / in haer ouderdom ontfaen
het beloofde saet / soo godt hadt gebooden
doort gelooff was noch abraham godt onderdaen
doen hij stont overboodich sijn soon te Dooden
door tgelooff ginck Samuel en Gedeon uuijtroden
met een vast betrowen Des heeren vianden
met noch meer anderen Die sonder verblooden
doort tgelooff gedaen hebben wonder in die Landen
die vieren uuijtgelescht Die swaerden in die handen
haer scerpte ontgaen en sijn geworden crachtich
uuijt haren cranckheijt en der vianden banden
gebrooken en verjaecht / haer Leetges hoe machtich
Dits Doer tgelooff gesciet / sonder dat tes waerachtich
haddet ondoenlick geweest / dat moetmen belijen
Die hoop
Let wel op die saeck die sij soo Indachtich
u mimlick vermaende daer muechdij toe tijen
hem moechdij niet derven / mijn behoordij niet te mijen
want die hoop is u nootelick in alle stuckken
ick geeff die herten moet midden int strijen
veel swaere fantasijen can ick verdruckken
sonder hoop macht die mensch niet wel geluckken
want in tijen van noot / bethoon ick haer mijn goet
en onderstut die crancken alsmen haer wel verruckken
daer om wert ick genoemt een ancker vant gemoet
vast aenleenende / in alle tegenspoet
niemant blijft verwoet / Die wel op mijn raemt
want die hoop is sulcxs datse niemant Laet bescaemt
Wel eenvoudich verstant nu wij dus sijn versaemt
Laet ons vorderen Die saeck met grooter vlijt
tgelooff en die hoop / seer hooch befaemt
sullen u oick helpen op dat ghij subbijt
muecht crijgen hetgeen Daer thert om Lijt
dus weest wel gemoet vreest nu niet een haer
Sonder gelooff mijn vrient Dat seeker sijt
est niet te vercrijghen al socht ghij hondert Jaer
ghij moet vast gelooven dat godt voir waer
niet en is weijgerende die biddende haer roop
En oft voor u scheen onmoghelick off te swaer
soo neempt tot u hulp Die stercke hoop
twelcken ick ben / want om sulcken Loop
Laet ick nijemant bescaemt / in eenijge weegen
O scriftuer Licke sin / nu sal Die knoop
mijns herten ontbonden sijn eens te Deegen
tgelooff maect mijn seeker die hoop onversleegen
en sterct mijn gemoet gelijck als een mast
sonder u onderwijs hadt ick verleegen
moeten bliven bedruct en belast
Wie op scriftuerlijcke sin wel Let ende past
compt tottet alder best / datmen moveert
twelck bij Letterlijcke kennisse niet wert betast
noch niet mogelick es om doen / hoe hooch men die eert
nu om te vorderen die reijs / eert anders verkeert
Laet wij ons Dan spoen / sonder eenich weerstoot
en volgen dees beijde / op dat u begeert
mach werden volbrocht / int cleijn en int groot
Met wie sal ick nu gaen
Volcht het gelooff / als een overhoot
hij sal u wel Leijen / met soeter manieren
Compt geeft mijn die hant weest toch niet bloot
ick sal u nu brengen / en Lijeffelick stieren
daer ghij nu crijghen sult / niet om verfieren
talder beste goet Datter is te bemerken
En ick sal oick volgen in alle quartieren
op off ghij moeloos werden / om u te versterken
want die hoop vermach veel in alle percken
sijnt Leeken sijnt clercken / huer hert ick verstijff
En ick schriftuerlijcke sin / sal oick mijn vlercken
ontdoen en uuijtspreijen om uwen gerijff
u welvaert sal in mijn een vroolick geblijff
doen ontspringen / sonder eenich verbeijen
Laet ons nu gaen treckken / ick sal u gaen Leijen
ter plaetsen daer ghij sult werden geloont
hier coomen wij terstont / aen die rechte contreijen
daer die coostelijcke parel dat hemelsche scat woont
doet wech tvoorhancksel soo mach werden verthoont
hoe sij is geparsoont int hemelsche weesen
met die crans van duechden is sij gecroont
als talder beste goet Datter mach weesen
hier wert Een Lijedeken gesonghen van Die aert der Lijefden hoe
                            doechtsaem Datse is Op die voijs
Hier Sidt Die Lijefde in een Tabernakel
Als een blinckende parel / int hoochste gepreesen
als een eewichduierich scat / dat niet en vergaet
als een uuijtdrucksel goodts / schoon uuijtgeleesen
es mijn condicij / natuer / weesen / en staet
duer mijn heeft godt meenich wonderlijcke daet
uuijtgevoert volbrocht / gevordert en geent
oick Die mensch nae sijn beelde als een godtlick ciraet
door Lijefde gescaepen suver en excelent
somma in alle sijn handelinge was ickket fondament
want buijten die Lijefde / heeft hij niet begonnen
och waer dit bij den mensch eens recht bekent
hoe haest sow Tonverstant sijn verslonnen
Wat wonderlijcke reden werden hier ontwonnen
van die en diergelijcken / heb ick noijt geweeten
maer eerwaerdige princes / ick wou dat wij connen
verneemen wie ghij waert / dat sout ick garen weeten
Die Lijefde
Die Liefde is mijn naem soo sij ick geheeten
en draech in mijn verborgen / die godtlijcke aert
alle scriftueren wet ende propheeten
wijsen op mijn / Doer haer wert ick verclaert
tvolcoomen te sijn / daer alle stuck werck vermaert
voor moet ophowen sonder eenich verschooning
jae dat opperste goet / hoe hooch ende waert
wert rechtvaerdich geleeken / bij mijn vertooning
in shemelsche weesen / Daer heb ick mijn wooning
godtsalich en heerlick / als trechte volcoomen
ick ben die oprechten een eewige belooning
een salijge becrooning / niet om te volnomen
door mijn verliet Die heer Die heemelsche stromen
en quam int verdomen / voor tsmenschen geslacht
en Liet hem cruijssen / en doon / met vreesen en scromen
om die mensch te bevrijen / met grooter aendacht
wie heeft dit gevordert / wie heeft dit gewracht
dan alleen die Lijefde / daer hij doen op gisten
waer dit wel bekent / hoe haest waer versacht
alle Tweedracht / Daermen oijt om Twisten
Wel eenvoudich verstant / die haer noijt en misten
was hij niet wel geluckkich / bij sonderlingen
haer stroomen sijn heijlich / die oijt daer op visten
Leefden godtsaelich en vrij sonder bedwingen
O heijlich gelooff / watte heerlijcke Dingen
doedij mijn nu bekinnen / noijt oor heeftet gehoort
noch ooch oijt gesien / Datmen hier voort bringen
noch in smenschen verstant isset noijt bespoort
En ick vaste hoop als een sterck confoort
heb u oick onderstut / om soo onbedwonghen
het best te vercrijghen / maer en sijn nae ons woort
dat selfde niet / noch soo veer oijt gedrongen
Lijefde
Al conden Iemant spreeken met engelsche tongen
en wist uuijt te Leggen prophecijen en wetten
oick alle verhoolentheeden Die oijt ontsprongen
claerlick const beduijden / sonder eenich verletten
en gelooff hadde / dat hij bergen const versetten
jae gaff al sijn goet Doprechte armen
en Liet hem selfs branden / tot niet verpletten
met meer sulcke dingen / diemen betaemen
heeft hij mijn niet int hart / tmach hem niet bescarmen
maer wert sles gerekent / voor een Idel niet
off voor een metaelen geclanck datmen hoort swarmen
nochtans sonder vermoogen / daer hene vliet
O volcoomen Liefde / noijt waerachtiger onthiet
Dan ghij Daer verclaert / door u godtlick vermaen
hoop en gelooff al sijn wij sterck / van gebiet
en die heerlickste gaven / om die mensch bij te staen
nochtans daer ghij verscijnt / sullen wij vergaen
en moeten ophowen / met al ons vermoogen
maer ghij Liefde sult blijven / inder eewicheijt staen
in u godtlijcke paen / Daer wij sullen verdroogen
Liefde
Die Liefde est alleen Daert al op moet oogen
buijten mijn betoogen / en isser niet behoedich
ick ben van naturen / neersleegen en geboogen
minnelick / vriendelick / cleijn ende ootmoedich
Lieflick bedienstich / elck een seer goedich
want Lijefde is sulcxs / dat sij niemant versmaet
ick benij / noch verscalck / niet / oick hoe verwoedich
noch blaes mijn selfs niet op / maer coom elck in staet
ick en wreeck / noch vergelt / gen quaet / met / quaet
maer heb Lieff mijn vianden / sonder eenich galle
ick verblij mijn alleen / inder duechden daet
sonder Iemant quaet te wenschen / off eenich misvalle
ick hoopt / ick gelooft / ick Lijt / en ick verdraecht / alle
als een fonteijn van duechde / om elck te verstijven
prophecijen / off tongen / hoe groot van getalle
die sullen op houwen maer die Lijefde sal blijven
dus eenvoudich verstant /wildij recht beclijven
Let wel op mijn scrijven / met goet bemerck
Al smenschen weeten hoo hooch datment drijven
oick al sijn propheteeren es niet dan stuck werck
als tvolcoomen comt sal tander als een swerck
terstont op howen / soo sij Daer selfs briefde
welcke volcoomen heerlick ende sterck
niet anders en is dan die oprechte Lijefde
die met alle weldoen / oijt elck gaeren gerijefde
dus volcht u tot haer / want sij is talder best
Oick Talder volcoomste / daer ghij als die miskiefde
Lange tijt nae gesocht hebt / oost ende west
maer eer ghij dit verstont / segt toch int Lest
wat was Doe u kennisse / off al u bewint
Niet / moet ick kennen / dan een arme Jest
want ick sprack / ick dee / en ick oordelden als een kint
en hadden kints begrip / maer nu mijn comt ontrint
die kennis van tvolcoomen / om een man te werden
verlaet ick Die kintsheijt / die veele verblint
en grijp nae tbeste / sonder eenich verterden
Sij ist alleen Daermen bij moet volherden
sij ist alleen daer die scriftuer op wijst
sij ist Daer coningen en propheeten Lang van verden
off hebben gesprooken / wiens broot eewich spijst
sij is Die fonteijn / Daer niet uuijt en rijst
dan godtlijcke stroomen / om elck te versaeden
sij is goodts weesen / sij is die hooch prijst
sijn groote heerlickheijt / en moogende daden
sij est wiens Loff men sonder beraeden
wel mach verheffen / boven eenich getal
en seggen met waerheijt / om haer groote genaeden
alle goodts gaven sijn goet / maer Lieft boven al
Haer daden sijn groot soot wel is gebleeken
van begin des werlts / onder alle scaren
haer godtsaelige weesen / Doet twist versteeken
eendracht voortcoomen / en vreede bewaeren
sij is van condicij / Datse Doet vergaeren
vierige coolen op haer viants hoot
en noch voor die bidden / met godtlick verclaeren
alst wel is gebleeken / aen chrijstus ter noot
somma Die Lijefde is sterck / gelijck als die doot
en vast aencleevende / met goet verhal
elck een weldoende / Daerom seg ick bloot
Tgelooff is groot daer wonderlijcke dingen
door sijn gesciet / soomen vint bescreeven
en die hoop is crachtich bij sonderlingen
daer mannelijcke Daden / door sijn bedreven
door haer hebber veel opgeset haer Leven
sonder / eenich vreesen met een blij gemoet
als ridderen chrijsti Die werlt begeeven
en door een vaste hoop vergooten haer bloet
nochtans Die Lijefde / Die godtlijcke vloet
was oor saeck hier aff / want haer Lijeffelick gescal
heeftse Inwendich soo verlicht / dat ick seggen moet
O godtlijcke princes noijt mijn daghen ick gevoelde
sulcken confoort als ick Door u doe nu ter tijt
mijn dunct al waert / Dat al Die woelde
en tegens mijn opstont met bitterheijt en nijt
om mijn van u te sceijen / ick Leet Liever strijt
in goet in bloet / en verliet mijn Lichaeme
dan ick u sow affgaen ghij Die gebenedijt
tvolcoomen selfs sijt / en tbeste goet bij name
in u bevin ick Dat niemant soo bequaeme
es om sulcxs te doen / off tcomt meest tot misval
dan alleen ghij Liefde daerom seg ick sonder blaeme
alle goodts gaven sijn goet maer Lieft boven al
Compt eenvoudich verstant in mijn hemelsche wooning
sal ick u nu ontfanghen suver ende puer
als een moeder haren kint / met godtlijcke vertoning
u omhelsen en cussen voor al u Doluer
u geweende Traentges / Die u dick vielen suer
sal ick met dees mantel u Lijeflick off droogen
geen Leet / geen hertseer / off ander getruer
sullen u meer genaeken / off coomen voor oogen
want / sondt / Doot / Duvel / hoe sterck van vermogen
sijn al vervloogen oick groot ende smal
bij mijn sijnde suldij seggen en coonen betoogen
Die tabernaekel Daer die Lieft in sidt wert die gardijn weer voor
                        getrockken
Die godtsaelige Liefde sonder bitterheijt off gal
als talderbeste goet / hebdij nu gevonden
nu heeft hoop en gelooff / hoe groot van gestal
bij u uuijtgedient / Tot deeser stonden
talderbest dat ghij socht / daer ghij nae ginct gronden
es door goodts genaede / u nu verscheenen
tgelooff hout nu op / u oogen sijn ontbonden
om te sien twaerachtige / dat met godt can vereenen
Die hoop die u stercte / doen ghij dat ginct meenen
heeft oick haer officij bij u nu volbracht
die volcoomen vreede sal sij u verleenen
u sal niet meer benowen / twist off Tweedracht
U goet onderwijs en u godtlijcke cracht
hebbent in mijn gewracht / dat ickker toe sij gecoomen
want sonder hoop en gelooff / wast buijten mijn macht
sulcxs te vercrijghen / wat wil ick dan veel romen
Nu willen wij vertreckken / op ander stroomen
en beveelen u Die Liefde suver ende reijn
haer goddelijcke weesen sal u nu vervroomen
oick bescermen bevrijen / van alle geweijn
hier mee beveelen wij u Dat godtlick greijn
hier gaen nu hoop en gelooff binnen
Nu eenvoudich verstant ick verblij mijn certeijn
dat ghij hebt vercreegen dat costelick scat
Daer moet ick godt aff Looven voor groot ende cleijn
Nu Eenvoudich verstant
Nu heb ick vercreegen Daer thart alleijn
seer Lang nae gesocht heeft / in meenijgen / stadt
Nu eenvoudich verstant
dat ghij hebt vercreegen
O scriftuerlijcke sin ghij riet mijn bat
dan Letterlijcke kennis / hoe hooch vermaert
dies ick u bedancke mijn reden vat
en gae mijn nu voegen / bij Die godtlijcke aert
als een oprechte ranck / an des heeren wingaert
finis hier beghint Die Conclusij
twee buerluij tot personages
Tgeen dat wij speelwijs hebben gaen ageeren
voor u mijn heeren / keert dat toch ten goeden
ick hoop is Dat wijt wel incorporeren
dattet ons sal Leeren / veel quaets verhoeden
Oick pertijscappen scowen / die nu seer woeden
door Letterlijcke kennis / Doort heele Lant
soo dat Die schriftuer nae mijn vermoeden
door haer wert misbruijct met onverstant
Die nochtans wel goet en heijlich is ingeplant
om ons te wijsen tot het oprechte weesen
als scaduwen van dien / bij reden want
sij tvolcoomen niet en is / soomen mach Leesen
Daerom hoortmense wel met suchten met vreesen
eenvoudich te gebruijken / tot dat ons openbaert
dat hemelsche Licht / om soo doer Deesen
eens te beschowen / Die godtlijcke aert
Daer alle stuckwercken hoe hooch vermaert
voor moeten ophowen / hoe datmense romen
dus Laet ons Daer nae staen / eert Langer bedaert
want tes toprechte goet / en tware volcoomen
Binnen inder herten wertet vernoomen
niet buijten die mensch / noch hier noch daer
tis tinwendige rijck / vol heemelsche stromen
dat niet toe en comt met uuijtwendich gebaer
Tis die parel inden ackker des herten voirwaer
diese wil vinden die moetse daer soecken
alle omweegen scowen / off anders tis claer
esse niet te becoomen / oick hoement vercloecken